
retningslinjer for tildeling av strategimidler FRA senter for samiske studier

1) Søkere og formål:

Studenter på høyere grad, embetsstudium, doktorgrad, samt forskere ved Universitetet i Tromsø, kan søke strategimidler til delvis dekning av feltarbeid, konferanseutgifter, forprosjekter, forskningsprosjekter, reiser mm.  Det kan videre søkes støtte til relevante studentarrangement. Det kan ikke søkes om støtte til løpende lønnsutgifter.  Det er ikke et krav at søkerne må være samisk/ha samisk bakgrunn for å søke strategimidler, men prosjektet som det søkes støtte til må omhandle samisk eller urfolksrelatert tematikk.

2) Fagområder:
Det kan søkes støtte til prosjekter fra alle fagområder ved Universitetet i Tromsø. 
3) Søknadsfrist og behandling:

a. Strategimidler til samisk og urfolksrelatert forskning lyses ut en gang i året, med søknadsfrist i mars måned. 

b. Rammen fastsettes av senterets styre, med bakgrunn i Universitetsstyrets bevilgning. 

c. Senterstyret oppnevner en komité som vurderer søknadene og innstiller overfor styret i Senter for samiske studier. 

d. Ved tildeling vil søknader fra studenter på høyere grad, embetsstudium og doktorgrad ved Universitetet i Tromsø prioriteres.

4) Krav til søknadene

a. Søknaden skal skrives på elektronisk søknadsskjema, og inneholde prosjekttittel, sammendrag, utfyllende prosjektbeskrivelse (maks 7000 tegn inkl mellomrom), presisering av prosjektets tilknytning til senterets satsningsområder, framdriftsplan og budsjett.

b. Budsjett inkludert finansieringsplan må følge gjeldende satser. 

c. Kun vedlegg med relevans for prosjektet skal følge søknaden. 


5) Spesielt for mastergradstudenter:

a. Tildelte beløp til enkeltprosjekter overstiger sjelden kr 10 000,-. 

b. Senter for samiske studier yter bare engangstilskudd til ett prosjekt på mastergrad/hovedfagsnivå. I særskilte tilfeller kan det vurderes å tildele støtte til en aktivitet etter at prosjektet er sluttført. 

c. Vedlagt søknaden må følge en veilederuttalelse.


6) Spesielt for doktorgradsprosjekter:


a. Tildelte beløp til enkeltprosjekter overstiger sjelden kr 20 000,-. 

b. Doktorgradsprosjekter kan få støtte mer enn én gang.

c. Tidspunkt for opptak på doktorgradsprogrammet og finansiering av studiet må oppgis.

d. Vedlagt søknaden må følge en veilederuttalelse.

7) Rapportering:


a. Ved tildeling skal det rapporteres om bruken av midlene til Senter for samiske studier. Rapporten skal leveres elektronisk (per e-post) for publisering på senterets hjemmesider. Eventuelle foto/slides kan sendes per post. Rapporten skal leveres innen avtalt tidspunkt.
b. Studenter og stipendiater må når oppgaven/avhandlingen er ferdig sende ett eksemplar vederlagsfritt til Senter for samiske studier.

